༥༨༨༽༄། ། བཤེས་གཉེན་དམ་པ་འཕྲད་པར་ཤིན་ཏུ་དཀའ་བས་ཡོན་བདག་རྣམས་ཆོས་ཉན་པར་བསྐུལ་བ། །  ཡང་འདི་སྐད་བདག་གིས་ཐོས་པ་དུས་གཅིག་ན། བླ་མ་རིན་པོ་ཆེའི་ཞལ་ནས། དགེ་བཤེས་དམ་པ་རྣམས་དང་འཕྲད་པ་རྒྱ་ལམ་ན། འཕགས་པ་རྣམས་ལ་མཆོད་དང་བསྙེན་བཀུར་རྒྱ་ལམ་ན། ། དད་པ་ཆུ་ཡི་རླབས་ལྟར་གཡོ་བ་རྒྱ་ལམ་ན། ། ཞེས་པས་ཡོན་བདག་པ་ཀུན་ཀྱང་དུས་རྟག་ཏུ་ཅི་ལ་བྲེལ། དགེ་བཤེས་དང་འཕྲད་པ་ཡང་ཤིན་ཏུ་དཀའ་བར་འདུག་པས་རྣ་བའི་དབང་པོ་གླགས་ལ་ཉན་འཚལ། མ་གུས་པ་ལ་ངས་སྔར་ཡང་ཆོས་མ་བཤད་ད་ཡང་མི་འཆད་གསུངས། འགྲོ་འགྲེང་ཁྲི་དང་གླང་པོའི་སྟེང་ནས་འཆད་སོགས་དྲུག་སྡེས་བྱས་པ་ལ་བཅས་པ་ཡོད་པ་གསུངས། བྱང་ཆུབ་སེམས་དཔའི་ཐེག་པ་ལ་ཡང་། སྨན་པ་ཟབ་དང་རྒྱ་ཆེར་བསྟན་ཞེས་པ་དང་། གསང་སྔགས་ལས་ཀྱང་སྣོད་མིན་གསང་བ་སྒྲོགས། ཞེས་བསྟན་པས་གུས་པས་ཉན་གསུངས། དེ་ལ་ཉན་རྒྱུའི་ཆོས་རང་གང་ཡིན་ན་འཁོར་བ་ཁྲག་གི་རྒྱ་མཚོ་འདིར་འཁོར་བ། རྣམ་པར་རྟོག་པས་འཁོར་བ་ཡིན་པས་དེ་གོ་དགོས་ཏེ་སྤངས་ནས་བཟང་པོ་ཞིག་སྒྲུབ་པ་ནི་མིན་གསུངས། རྣམ་པར་རྟོག་པ་དེ་སྐྱེ་མེད་དུ་གོ་ཙམ་ན་འཁོར་བ་སྤང་དུ་མེད་ལ་མྱ་ངན་ལས་འདས་པ་དེ་སྒྲུབ་ཏུ་མེད་དེ། འཁོར་བ་དང་ནི་མྱ་ངན་འདས། ། གཉིས་སུ་ཡོད་པ་མ་ཡིན་ཏེ། ། འཁོར་བའི་རང་བཞིན་ཤེས་པ་ལ། ། མྱ་ངན་འདས་ཞེས་བརྗོད་པ་ཡིན། ། ཞེས་པ་དང་། ཤེས་རབ་སྙིང་པོ་ལས། གཟུགས་སྟོང་པའོ། ། སྟོང་པ་ཉིད་གཟུགས་སོ། ། ཞེས་གཟུགས་ངན་པ་ཞིག་བསལ་ནས་སྟོང་པ་བཟང་པོ་ཞིག་མིན་ཏེ། གཟུགས་སུ་གྲུབ་ཚད་རྒྱུའི་གཟུགས་བཞི། འབྲས་བུའི་གཟུགས་བཅུ་གཅིགཐམས་ཅད་སྟོང་པ་ཉིད་རང་ཡིན་ཏེ་གཟུགས་དེ་རང་གདོད་ནས་སྐྱེ་བ་མེད་པ་ཡིན་ཏེ། གདོད་ནས་ཞི་ཞིང་མ་སྐྱེས་པ་ཞེས་པའམ། སྤང་བླང་གཉིས་སུ་མེད་པ་དེ་སངས་རྒྱས་ཀྱི་ཆོས་ཡིན་པས། དེས་ན་རྣམ་པར་རྟོག་པ་ངན་པ་དེ་མཚམས་མེད་དང་རྣམ་པ་ཐམས་ཅད་དུ་མཁྱེན་པ་ཉིད་ཀྱི་ཡེ་ཤེས་གཉིས་ཀྱང་སྤང་བླང་མེད་པར་སྐྱེ་མེད་དུ་རོ་གཅིག་པ་ཡིན་ཏེ། མ་སྐྱེས་དགྲས་མཚམས་མེད་ལྔ་བྱས་པས་འབྲུམ་བུ་མེ་དབལ་ནག་པོ་རྣག་དྲིས་མ་ག་ཏའི་ས་ཕྱོགས་ཐམས་ཅད་ཁྱབ་པ་ལས། འཇམ་དཔལ་གྱི་མ་སྐྱེས་དགྲ། ཕ་བསད་པའི་སེམས་ལ་ལྟོས་དང་སྐྱེ་བ་མེད་པ་ཡིན་ནོ་ཞེས་དེ་གོ་བས་ས་དྲུག་གི་རྟོགས་པ་ཐོབ་པས་འགྱོད་པ་བསལ་ནས་འདུགབླ་མ་རིན་པོ་ཆེས་དགྲ་བཅོམ་པ་ཐོབ་པ་ཡིན་གསུང་གིན་འདུག་གསུངས། དེ་རྟོགས་པར་བྱེད་པ་ལ་བསོད་ནམས་གསོག་དགོས། དེ་ལ་ཇོ་བོ་རྗེས་ཡུལ་ས་མཐར་དགེ་འདུན་གྱི་སྡེ་བཙུགས་པ་བསོད་ནམས་ཆེ་གསུངས་ནས། བུ་སློབ་བདག་ཉིད་ཆེན་པོ་རྣམས་ཀྱིས་དེ་ལྟར་མཛད་པ་ཡིན་གསུངས། གསུང་རབ་ན་དགེ་འདུན་གྱི་བསྙེན་བཀུར་ཆེ་བར་བཤད་དེ། སངས་རྒྱས་ཀྱི་འཁོར་བཞི་ལ་དགེ་སློང་ཕོ་མོ་གཉིས་དགེ་བསྙེན་ཕོ་མོ་གཉིས་ནི། སྣ་འགའ་སྲུང་བ་ཉིན་གཅིག་ཙམ་མམ་སྲོག་མི་གཅོད་པའི་ཡོན་བདག་རྣམས་ཀྱང་ལགས་གསུངས། ཡང་བསོད་ནམས་མཐར་ཐུག་ཚོགས་འཁོར་ལོ། ཞེས་པ་རྣལ་འབྱོར་པ་ལ་གཱ་ན་ཙཀྲ་བྱས་ན་བསོད་ནམས་ཆེ་སྟེ། དང་པོ་རྣལ་འབྱོར་པ་རང་བསྒྲུབ་དགོས་ཏེ། རྣལ་མ་བྱ་བ་ཆོས་ཉིད་ལ། འབྱོར་པ་རིག་པའི་ཡེ་ཤེས་ཡིན། ཞེས་གསུང་རབ་ནས་ཀྱང་དབྱིངས་དང་ཡེ་ཤེས་གཉིས་མེད་དུ་འབྱོར་བའམ། བླ་མ་རིན་པོ་ཆེའི་ཞལ་ནས། ཞི་གནས་དང་ལྷག་མཐོང་ཟུང་དུ་འབྲེལ་པ་ལ་རྣལ་འབྱོར་པ་གསུངས་པས། ཁྱི་ཐུལ་ཅན་ལ་མི་ཟེར་གསུངས་ཏེ། རབ་ཏུ་བྱུང་བ་རྒྱུད་བསླབ་པ་རིན་པོ་ཆེ་གསུམ་གྱིས་བསྡམས་པ་ཞི་གནས་དང་ལྷག་མཐོང་ཟུང་དུ་འབྲེལ་བ་རྣམས་ལ་ཟེར་ཏེ། བཀའ་གདམས་པ་རྣམས་ལ་རྣལ་འབྱོར་པ་མི་ཟེར་བ་མིན་ཏེ་ཇོ་བོ་རིག་པ་བརྟུལ་ཞུགས་ཀྱི་སྤྱོད་པ་བ། དེའི་སློབ་མ་ལུང་བྱང་ཆུབ་ལ་རྣལ་འབྱོར་པ་ཆེན་པོ། རྣལ་འབྱོར་པ་ཤེས་རབ་རྡོ་རྗེ། སྤྱན་སྔ་རྣལ་འབྱོར་པ་བྱ་བ་དང་། བྱ་འཆད་ཁ་བས་ཀྱང་རྣལ་འབྱོར་གྱི་དབང་ཕྱུག་པུ་ཏོ་བ་དང་ཤ་ར་བ་དང་། སྟོན་པའི་ཞབས་དྲུང་དུ་སྐྱེ་བར་ཤོག་ཅིག་ཅེས་གསུངས་པས། འདི་ཚོགས་འཁོར་དུ་ཡང་འགྲོ་གསུངས། བླ་མ་རིན་པོ་ཆེས་གཏུམ་མོ་བསྒོམ་པ་ཁོ་ན་བསོད་ནམས་ཆེ་སྟེ་ཞག་བདུན་ན་ལྷན་ཅིག་སྐྱེས་པའི་ཡེ་ཤེས་མཐོང་བ་ཡིན་གསུངས། ལམ་བསྒོམ་པ་རྣམས་ལ་བླ་མ་བསྒོམ་པ་ཁོ་ན་བསོད་ནམས་ཆེ་སྟེ། བླ་མ་སངས་རྒྱས་བླ་མ་ཆོས། ། ཞེས་པ་དང་། མཆོད་པ་ཀུན་གྱི་ཐོག་མར་ནི། ། བླ་མའི་མཆོད་པ་བརྩམ་པར་བྱ། ། ཞེས་པ་དང་། བླ་མས་ཟིན་པའི་གང་ཟག་ཀུན་སྔོན་དུ་བླ་མ་ལ་ཕྱག་བྱེད་དགོས། དེ་ནས་ཡི་དམ་དང་དཀོན་མཆོག་གསུམ་ལ། བླ་མས་མ་ཟིན་ན་སྔོན་དུ་སངས་རྒྱས་ཞེས་པའམ་ལྷ་ཐང་ལྷ་ཡར་ལྷ་ལ་སཽགས་པ་ལ་བྱེད་དེ་ཁ་འཁྱགས་པ་ཡིན་གསུངས། དེ་བཞིན་དུ་ཕྱག་མཆོད་ཐམས་ཅད་བླ་མ་སྔོན་དུ་འགྲོ་བའི་སྒོ་ནས་རྣམ་དག་གི་འགྲོས་ལྟར་ཤེས་པར་བྱ་གསུངས། དེ་ལྟར་བྱས་ནས་ཅི་བྱེད་ན་བསྒོམ་ཞིག་བསྒྲུབ་པ་ཡིན། དེ་གང་ཡིན་ན་རང་གི་རྒྱུད་ཀྱི་ཉོན་མོངས་པ་དང་རྣམ་པར་རྟོག་པ་འདི་ཡིན། འདི་སྐྱེ་བ་མེད་པ་ཆོས་ཀྱི་སྐུར་གོ་ཙམ་ན་འཁོར་འདས་གཉིས་མེད་དུ་སོང་བ་ཡིན་པས། ཡོན་བདག་སྤང་པོ་རྣམས་ཀྱང་རང་གི་ཤེས་པ་ལ་གཅེར་གྱིས་བལྟ་བ་དེ་སྐྱེ་བ་མེད་པར་ཤེས་པར་བྱེད་པ་ཡིན་ཏེ། འཁོར་འདས་ཀྱི་ཆོས་ཐམས་ཅད་རང་གི་སེམས་ཡིན། སེམས་སྐྱེ་བ་མེད་པ་ནམ་མཁའི་དཀྱིལ་ལྟ་བུ་ཡིན། ཞེས་བཞག་སྟེ་དེ་ཡང་ནམ་མཁའ་ཕར་བསྒོམ་པ་ནི་མ་ཡིན། ནམ་མཁའ་ང་ནམ་མཁའི་དཀྱིལ་ཡིན་སྙམ་པ་ནི་མེད་དེ། ནམ་མཁའ་མི་རྟོག་རྣམ་པར་མི་རྟོག་པ་ནི་ནམ་མཁའ་བསྒོམ་པ་ཡིན་ནོ། ། གྲུབ་ཐོབ་ཆེན་པོ་ཀུན་ཀྱང་སེམས་ཉིད་ནམ་མཁའ་ལྟ་བུ་ཡིན་སྙམ་པའི་རྣམ་པར་རྟོག་པ་བསྒོམ་པ་ཡིན་གསུངས། དེ་ལ་ཁྱེད་རྣམས་ང་ལ་མ་དད་པ་ཀུན་ཟབ་པ་དང་རྒྱ་ཆེ་བའི་ཆོས་བཤད་ཀྱང་ཆོས་འབྲེལ་དུ་མི་འགྲོ་བས། དགེ་བའི་བཤེས་སམ་བརྡུང་ན་ཡང་བརྡུངས་ལ་བསྔོ་བ་འདི་ཐུགས་ལ་ཞོག་ལ་གྱིས། དེ་ལ་རང་དང་སེམས་ཅན་ཐམས་ཅད་ཀྱིས་བྱས་པའི་དགེ་བ་དང་མ་བྱས་པའི་དགེ་བ་གཉིས་དུས་གསུམ་དུ་བསགས་པ་དང་རང་ཆས་སུ་འོ་སྐོལ་ཐམས་ཅད་ཡེ་ནས་སངས་རྒྱས་སུ་ཡོད་པ་ཡིན་སྐད་ན། སེམས་ཅན་རྣམས་ནི་སངས་རྒྱས་ཉིད། ། འོན་ཀྱང་གློ་བུར་དྲི་མས་བསྒྲིབས། ། ཞེས་གསུངས་པས། འབུམ་ཏ་པ་ལས། སེམས་ཅན་ཐམས་ཅད་ཀྱི་གཤིས་དེ་སངས་རྒྱས་ཡིན། ཞེས་གསུངས་པས་སེམས་ཅན་ཐམས་ཅད་མཉམ་པ་ཉིད་ཀྱི་དཀྱིལ་འཁོར་དུ་ཆུག་ལ། ཤི་བ་དང་མ་ཤི་བ་ཐམས་ཅད་ལ་དམིགས་ལ་ངན་སོང་སྦྱོང་བའི་བཟླས་པ་རང་ལ་གང་བརྩེ་བའི་གཤིན་པོ་ཐམས་ཅད་ལ་དམིགས་ཏེ་མཐུན་འགྱུར་མཛད། ངས་ཐམས་ཅད་ཀྱི་དོན་དུ་བསྔོ་བ་ཡིན། ངའི་སེམས་འདི་འབྲི་གུང་ཐང་བས་ཀྱང་ཆེ་བ་ཅིག་ཡིན་གྱིས་གསུངས། །  ། །